
AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
az Európai Unió és a Seychelle Köztársaság közötti, a Seychelle-szigeteki halászhajók számára a mayotte-i vizekhez biztosított hozzáférésről szóló megállapodás megkötéséről szóló tanácsi határozatról
(15048/2022 – C9‑0051/2023 – 2022/0362(NLE))
(Egyetértés)
Az Európai Parlament,
–	tekintettel a tanácsi határozat tervezetére (15048/2022),
–	tekintettel az Európai Unió és a Seychelle Köztársaság között a Seychelle-szigeteki halászhajók számára a mayotte-i vizekhez biztosított hozzáférésről szóló megállapodásra (15088/2022),
–	tekintettel a Tanács által az Európai Unió működéséről szóló szerződés 43. cikkével, 218. cikke (6) bekezdése második albekezdése a) pontjának v. alpontjával és 218. cikkének (7) bekezdésével összhangban előterjesztett, egyetértésre irányuló kérelemre (C9-0051/2023),
–	tekintettel eljárási szabályzata 105. cikkének (1) és (4) bekezdésére és 114. cikkének (7) bekezdésére,
–	tekintettel a Halászati Bizottság ajánlására (A9‑0000/2023),
1.	egyetért a megállapodás megkötésével;
2.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a tagállamok és a Seychelle Köztársaság kormányainak és parlamentjeinek.

Háttér
Mayotte, ez az Indiai-óceánban található szigetcsoport, amely Franciaország tengerentúli megyéje, 2014 óta európai szinten a legkülső régió jogállásával rendelkezik. Mivel a Szerződések kizárólagos hatáskört ruháznak az Európai Unióra a tengerek biológiai erőforrásainak megőrzése tekintetében a közös halászati politika keretében, a külföldi halászhajók Mayotte körüli vizekhez való hozzáférését az Európai Uniónak kell szabályoznia. 
Az Európai Unió és a Seychelle Köztársaság között a Seychelle-szigeteki halászhajók számára a mayotte-i vizekhez biztosított hozzáférésről szóló első megállapodást 2014. május 20-án írták alá. Miután a megállapodás ugyanezen a napon (először ideiglenes intézkedésként) 6 éves időtartamra hatályba lépett, azt 2020. május 20-án hallgatólagosan megújították. 
A Bizottság a vonatkozó tárgyalási irányelvek alapján tárgyalásokat folytatott a Seychelle-szigetek kormányával egy, a Seychelle-szigeteki halászhajók számára biztosított hozzáférésről szóló új megállapodás megkötése érdekében. E tárgyalásokat követően a felek 2022. június 10-én egy új, halászati hozzáférési megállapodást parafáltak. Ez az új halászati hozzáférési megállapodás 2023. március 10-től, a mindkét fél általi aláírás napjától számított 6 éves időszakra vonatkozik, amely aláírás egyben a megállapodás ideiglenes alkalmazását is kezdeményezte, annak megkötéséig.
A Seychelle-szigeteki halászhajók számára a mayotte-i vizekhez biztosított hozzáférésről szóló új halászati megállapodás mellett az EU-t és a Seychelle-szigeteket 2020 óta egy fenntartható halászati partnerségi megállapodás és egy kísérő végrehajtási jegyzőkönyv is összeköti az uniós halászhajók Seychelle-szigeteki vizekhez való hozzáféréséről és a Seychelle-szigeteki vizeken való halászati jogairól a Seychelle-szigeteknek nyújtott uniós pénzügyi és technikai támogatásért cserébe (vö. a 2020/0002(NLE) eljárással). Ebben a fenntartható halászati partnerségi megállapodásban az Európai Unió és a Seychelle-szigetek olyan mechanizmusokról és szabályokról is megállapodtak, amelyek a fenntartható halászatot mozdítják elő, mégpedig azáltal, hogy javítják a halászati ellenőrzést, az adatgyűjtést, a jogellenes, be nem jelentett és szabályozatlan halászat elleni küzdelmet, illetve az olyan regionális halászati gazdálkodási szervezetekben folytatott együttműködést, amelyeknek az EU és a Seychelle-szigetek is tagja. 
A halászati hozzáférésről szóló új megállapodás
Az új megállapodás célja, hogy lehetővé tegye a Seychelle-szigetekkel fennálló stratégiai partnerség további erősítését, valamint hozzájáruljon az uniós vizeken folytatott felelősségteljes halászathoz és a mayotte-i halászati politika kialakításához. A halászati hozzáférésről szóló megállapodás technikai és pénzügyi feltételei összhangban vannak a Seychelle-szigetekkel kötött fenntartható halászati partnerségi megállapodással és annak végrehajtási jegyzőkönyvével is, amelyet 2020-ban írtak alá.
Ez a megállapodás megállapítja a halászati ágazatban folytatott együttműködésre irányadó elveket, szabályokat és eljárásokat a Mayotte körüli vizeken a felelősségteljes halászat, valamint a halászati erőforrások védelmének és fenntartható kiaknázásának biztosítása céljából, az e vizeken halászó különböző flották közötti megkülönböztetésmentesség elve alapján. 
A Seychelle-szigeteki halászhajók uniós vizekhez való hozzáférésének feltételeit részletesebben a megállapodás melléklete tartalmazza (halászati lehetőségek, halászati engedélyek, megfigyelés, megfigyelők stb.). A megállapodás értelmében nyolc Seychelle-szigeteki lobogó alatt közlekedő hajó (kerítőhálós hajó) halászhat a mayotte-i vizeken, a partjaitól számított 24 tengeri mérföldön túl. A halászati lehetőségek a rendelkezésre álló legjobb tudományos szakvéleményeken alapulnak (és adott esetben a rendelkezésre álló többlet korlátain belül), valamint összhangban vannak az illetékes regionális halászati gazdálkodási szervezet, nevezetesen az Indiai-óceáni Tonhalbizottság (IOTC) ajánlásaival. A fogási díj mértéke 135 euró, ami a kifogott tonhal tonnánkénti ára (az első 100 tonnára 13 500 euró előleget kell fizetnie a hajónak).  
A megállapodás rendelkezik továbbá a halászat nyomon követésére és ellenőrzésére, valamint a jogellenes, be nem jelentett és szabályozatlan halászat megelőzésére vonatkozó intézkedésekről.
Az előadó álláspontja
Ez a halászati hozzáférésről szóló megállapodás stratégiai jelentőségű, mivel koherenciát és kölcsönösséget biztosít az EU és a Seychelle-szigetek között az Indiai-óceán tengeri erőforrásainak fenntartható kiaknázása érdekében. A megállapodás révén a felek meg kívánják erősíteni a halászati tevékenységek nyomon követését, és biztosítani kívánják, hogy a tonhalfélék és makrahalalkatúak halászata fenntartható módon történjen, biztosítva ugyanakkor más fajok, különösen a nyílt vízi cápák védelmét.
Ez egy kiegyensúlyozott megállapodás, amelynek révén a Seychelle-szigeteki hajók folytathatnák halászati tevékenységüket, ugyanakkor Mayotte számára is előnyös lenne, és hozzájárulna a helyi halászati ágazat fejlődéséhez az EU e legkülső régiójában.
Az előadó azonban úgy véli, hogy hosszú távon Mayotte-nak – és általában a többi legkülső régiónak – képesnek kell lennie arra, hogy uniós és nemzeti támogatással fejlessze saját halászflottáját. A Parlament többször is – hiába – kérte, hogy a legkülső régiók halászati ágazatának túlélése érdekében és a 14. fenntartható fejlesztési célban említett, a kis szigetekre és területekre vonatkozó megkülönböztetett bánásmód elvével összhangban az ETHAA-n vagy az EUMSZ 349. cikke alapján állami támogatáson keresztül támogassák a legkülső régiók azon kisüzemi halászhajóinak megújítását, amelyek minden fogásukat a legkülső régiókban lévő kikötőkben rakodják ki, és hozzájárulnak a helyi fenntartható fejlődéshez. 
A legkülső régiók az EUMSZ 349. cikkében említett, távoli fekvésükhöz, domborzatukhoz, kis piacaikhoz és éghajlatukhoz kapcsolódó sajátos kihívásokkal néznek szembe; a legkülső régiókban folytatott halászat sajátos jellemzőit azonban a közös halászati politika nem veszi kellőképpen figyelembe; Nevezetesen a közös halászati politika külpolitikájában a stratégiai partnerségeknek figyelembe kell venniük a szomszédos országok, így az érintett uniós régiók érdekeit is.
A legkülső régiókban folytatott halászat jelentős gazdasági hajtóerő, az élelmiszer-önrendelkezés forrása és e területek kultúrájának részét képező hagyományos tevékenység, amely munkahelyeket teremt a tengeren és a feldolgozóiparban, és hozzájárul az idegenforgalmi ágazat dinamizmusához, amely e régiók fontos gazdasági motorja.
A fentiek figyelembevételével az előadó azt ajánlja, hogy a Parlament hagyja jóvá a halászati hozzáférésről szóló megállapodás megkötését, ugyanakkor ismételten kéri, hogy a mayotte-i és általában a legkülső régiókban működő halászflották megújítása és fenntartható fejlesztése érdekében nyújtsanak uniós támogatást vagy állami támogatást.

<FootprintIntro>Az előadó kizárólagos felelősségi körében kijelenti, hogy sem szervezettől, sem személytől nem kapott olyan észrevételeket, melyeket az eljárási szabályzat I. mellékletének 8. cikke értelmében fel kell tüntetni ebben a mellékletben.</FootprintIntro>

